**William Edvin Eklund** (s. 12. lokakuuta 2002 Haninge, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssä lainalla NHL-seura San Jose Sharksista. Hän on pelipaikaltaan keskushyökkääjä, mutta Eklund osaa pelata myös laidassa. Sharks varasi hänet ensimmäisellä kierroksella koko NHL:n varaustilaisuuden 2021 seitsemäntenä pelaajana.

Ura
---

### Seuraura

Eklund on Haninge HF:n kasvatti. Hän siirtyi juniorina sittemmin Djurgårdens IF:ään, jossa Eklund voitti kauden 2016–2017 päätteeksi U16 SM:n mestaruuden. Kaudella 2017–2018 hän jakoi yhdeksällä syöttöpisteellään koko sarjan syöttöpörssin voiton joukkuetoverinsa Jonathan Anderssonin kanssa. Eklund voitti samalla kaudella myös J18 Allsvenskanin mestaruuden. Hän voitti myös Stockholm Sydin joukkueessa TV-Puckenin syöttöpörssin kahdeksalla syöttöpisteellään. Turnaus päättyi pronssiin. Kaudella 2018–2019 Eklund oli tehoilla 3+5=8 J18 Allsvenskanin pudotuspeleissä Djurgårdenin paras pistemies ja syöttäjä ja hän voitti joukkueen sisäisen tehotilaston lukemalla +7. Eklund pelasi osan kaudestaan myös Djurgårdenin J20-junioreissa, jossa hän voitti kauden päätteeksi J20 SuperElitin mestaruuden.

Kaudella 2019–2020 Eklund oli tehoilla 12+24=36 Djurgårdenin J20-junioreiden toiseksi paras pistemies Adam Falkin jälkeen. Hän debytoi samalla kaudella myös seuran SHL-joukkueessa, jossa Eklund pelasi 20 runkosarjaottelua tehden kaksi syöttöpistettä ja kaksi Mestarien liigan ottelua ilman tehopisteitä. Hän teki SHL-debyyttinsä vain 17-vuotiaana 4. tammikuuta 2020 vieraissa IK Oskarshamnia vastaan. Eklund sai ottelussa jääaikaa 8.21 minuuttia ja hän keräsi teholukeman +1. Helmikuussa Eklund teki Djurgårdenin kanssa kaksivuotisen SHL-sopimuksen.

Kausi 2020–2021 oli Eklundille varsinainen tulokaskausi SHL:ssä ja hän pelasi 40 runkosarjaottelua tehopistein 11+12=23 ja kolme playoff-ottelua tehopistein 1+1=2. Eklund jakoi Djurgårdenin sisäisen maalipörssin toisen sijan Rhett Rakhshanin kanssa edellään Niclas Bergfors. Hän voitti myös koko SHL:n U20-ikäisten maalipörssin. Eklund teki SHL-uransa avausmaalin 1. lokakuuta 2020 Malmö Redhawksia vastaan. Hän keräsi ottelusta teholukeman +2. Eklund palkittiin kauden päätteeksi SHL:n vuoden tulokkaana ja ATG ja jääkiekkotoimittajat äänestivät Holmströmin liigan vuoden junioripelaajaksi.

Yhdysvaltalaisen *The Athletic* -lehden yksi toimittajista arvioi Eklundin tulevan varatuksi koko NHL:n varaustilaisuuden 2021 ykkösvarauksena, mutta yleisesti hänen ennakoitiin tulevan varatuksi 3-5 ensimmäisen pelaajan joukossa. Lopulta San Jose Sharks varasi Eklundin varaustilaisuuden seitsemäntenä pelaajana. Hän oli varaustilaisuuden ensimmäisenä varattu eurooppalaishyökkääjä sekä toisena varattu eurooppalaispelaaja heti seuraavalla vuorolla maanmiehensä, puolustaja Simon Edvinssonin jälkeen. Jo elokuussa Eklund teki seuran kanssa kolmivuotisen tulokassopimuksen. Hänen kausipalkkansa NHL:n puolella on 850 000 dollaria ja AHL:n puolella 80 000 dollaria. Eklundin sopimukseen sisältyy myös 92 500 tuhannen dollarin allekirjoitusbonus sopimuskautta kohden, minkä lisäksi hänen sopimukseensa kirjattiin ns. A-bonus, joita Eklundilla on mahdollisuus saada 850 000 dollarin edestä per kausi.

Eklund otti syksyn harjoitusleirin päätteeksi paikan Sharksin NHL-kauden 2021–2022 avauskokoonpanosta. Hän teki NHL-debyyttinsä runkosarjan avauskierroksella 17. lokakuuta 2021 Winnipeg Jetsia vastaan. Eklund sai ottelussa jääaikaa 14.01 minuuttia. Hän sai myös kakkossyöttöpisteen Tomáš Hertlin tekemään ylivoimamaaliin ja Eklund keräsi teholukeman –2. Hän pelasi alkukaudella yhdeksän runkosarjaottelua tehden neljä syöttöpistettä, kunnes marraskuussa Sharks lainasi Eklundin loppukaudeksi takaisin Djurgårdenin SHL-joukkueeseen.

### Maajoukkueura

Eklund valittiin Ruotsin alle 20-vuotiaiden MM-leiriryhmään vuoden 2021 turnaukseen, mutta hän joutui jättämään joukkueen kuitenkin koronavirustartunnan vuoksi. Eklund pelasi myös alle 18-vuotiaiden Hlinka Gretzky Cupissa vuonna 2019, jolloin hän voitti pronssia. Eklund oli tehoilla 1+4=5 Ruotsin paras syöttäjä ja hän jakoi joukkueen sisäisen pistepörssin voiton Daniel Ljungmanin kanssa. Yhteensä hän on pelannut 33 poikien maaottelua.

Ruotsin A-maajoukkueessa Eklund on pelannut neljä ottelua tehopistein 1+1=2. Hän teki A-maajoukkuedebyyttinsä vain 18-vuotiaana 28. huhtikuuta 2021 Malmössä pelatussa harjoitusottelussa Tanskaa vastaan. Eklund merkittiin Ruotsin kakkosketjun oikeaan laitaan Markus Ljunghin ja Michael Lindqvistin viereen. Hän teki ottelussa myös ensimmäisen A-maajoukkuemaalinsa, joka jäi Ruotsin 4–2-voittoon päättyneen ottelun voittomaaliksi. Eklund sai myös syöttöpisteen Michael Lindqvistin tekemään maaliin.

Muuta
-----

Eklundin pikkuveli Victor pelaa hyökkääjänä Djurgårdenin U16- ja J18-joukkueissa. Veljesten isä Christian Eklund pelasi omalla urallaan hyökkääjänä yhteensä 485 Elitserien-ottelua Djurgårdenissa sekä yhden kauden Saksassa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2018–2019 | Djurgårdens IF | SuperElit | 13 | 1 | 2 | 3 | 6 | 8 | 2 | 4 | 6 | 0 |
| 2019–2020 | Djurgårdens IF | SuperElit | 31 | 12 | 24 | 36 | 22 | – | – | – | – | – |
|  | Djurgårdens IF | SHL | 20 | 0 | 2 | 2 | 4 | – | – | – | – | – |
| 2020–2021 | Djurgårdens IF | SHL | 40 | 11 | 12 | 23 | 2 | 3 | 1 | 1 | 2 | 2 |
| 2021–2022 | San Jose Sharks | NHL | 9 | 0 | 4 | 4 | 2 | – | – | – | – | – |
|  | Djurgårdens IF | SHL | 29 | 1 | 13 | 14 | 4 | – | – | – | – | – |
|  | Djurgårdens IF | SuperElit | 0 | 0 | 0 | 0 | 0 | 2 | 1 | 1 | 2 | 4 |
| 2022–2023 | San Jose Barracuda | AHL | 54 | 17 | 24 | 41 | 43 | – | – | – | – | – |
|  | San Jose Sharks | NHL | 40 | 11 | 12 | 23 | 2 | 3 | 1 | 1 | 2 | 2 |
| 3 kautta | yhteensä | SHL | 89 | 12 | 27 | 39 | 10 | 3 | 1 | 1 | 2 | 2 |
| 2 kautta | yhteensä | NHL | 17 | 2 | 5 | 7 | 8 | – | – | – | – | – |

Lähteet
-------

* William Eklund The Internet Hockey Databasessa (englanniksi)
* William Eklund Eurohockey-sivustolla (englanniksi)
* William Eklund *Elite Prospects*. Everysport Media Group AB.  (englanniksi)

### Viitteet

1. ↑  William Eklund The Internet Hockey Databasessa (englanniksi)
2. 1 2 3 4 5 6 7  William Eklund *Elite Prospects*. Everysport Media Group AB.  (englanniksi)
3. ↑  Elite Prospects - U16 SM Stats 2017-2018 *eliteprospects.com*. Everysport Media Group AB. Viitattu 18.12.2020. (englanniksi)
4. ↑  Elite Prospects - Djurgårdens IF J18 *eliteprospects.com*. Everysport Media Group AB. Viitattu 18.12.2020. (englanniksi)
5. ↑  Elite Prospects - Djurgårdens IF J20 *eliteprospects.com*. Everysport Media Group AB. Viitattu 18.12.2020. (englanniksi)
6. ↑  William Eklund *SHL.se*. SHL AB. Viitattu 18.12.2020. (ruotsiksi)
7. ↑  Eklund och Johansson stannar i Djurgården *difhockey.se*.  19.2.2020. Djurgården Hockey AB. Viitattu 18.12.2020. (ruotsiksi)
8. ↑  William Eklund *SHL.se*. SHL AB. Viitattu 18.12.2020. (ruotsiksi)
9. ↑  Elite Prospects - NHL Entry Draft 2021 *eliteprospects.com*. Everysport Media Group AB. Viitattu 15.8.2021. (englanniksi)
10. ↑  Sharks Sign 2021 Seventh Overall Selection William Eklund *nhl.com/sharks*.  16.8.2021. SAN JOSE, CA:  San Jose Sharks. Viitattu 10.11.2021. (englanniksi)
11. ↑  Saarela, Mikko: Ruotsin hehkutettu huippulupaus teki NHL-sopimuksen – arvo voi kohota yli viiteen miljoonaan dollariin *nhlsuomi.com*.  15.8.2021. Nordic Sport Media. Viitattu 15.8.2021.
12. ↑  Winnipeg Jets - San Jose Sharks - October 17th, 2021 *NHL.com*.  17.10.2021. National Hockey League. Viitattu 10.11.2021. (englanniksi)
13. ↑  Sharks Reassign William Eklund to Djurgardens *nhl.com/sharks*.  5.11.2021. SAN JOSE, CA:  San Jose Sharks. Viitattu 10.11.2021. (englanniksi)
14. ↑  Ruotsille takaisku: Koronapositiivisuus torppaa tärkeän hyökkääjän matkan nuorten MM-kisoihin *Jatkoaika.com*.  5.12.2020. Jatkoaika r.y. Viitattu 18.12.2020.
15. ↑  Elite Prospects - Sweden U18 *eliteprospects.com*. Everysport Media Group AB. Viitattu 18.12.2020. (englanniksi)
16. ↑  SWE - DEN (Line Up) *stats.swehockey.se*.  28.4.2021. Svenska Ishockeyförbundet. Viitattu 15.8.2021. (englanniksi)
17. ↑  SWE - DEN (4-2) *stats.swehockey.se*.  28.4.2021. Svenska Ishockeyförbundet. Viitattu 15.8.2021. (englanniksi)
18. ↑  Victor Eklund *Elite Prospects*. Everysport Media Group AB.  (englanniksi)
19. ↑  Christian Eklund *Elite Prospects*. Everysport Media Group AB.  (englanniksi)